Jan E. Jørgensen (V), 2024-01-11:
Tak for ordet, og tak for forslaget.
Personfarlig kriminalitet, som der tales om, er jo mange forskellige ting.
Det går helt fra den milde vold i § 244, som jo kan være helt ned til en lussing eller et glas vand smidt i hovedet, hvis det er tilstrækkelig koldt, og så op til den grove vold i § 245 og den rigtig grove vold i § 246 – den, som også kaldes mishandlingsparagraffen.
Strafferammerne, som er dem, Dansk Folkeparti ønsker at få hævet, men kun i gentagelsestilfælde, hvis jeg ellers har læst beslutningsforslaget korrekt, er der ikke noget galt med.
Strafferammen for grov vold i § 245 er 6 år, og hvis der så er tale om gentagelsestilfælde, kan straffen forøges med 50 pct. – det fremgår af § 247 – og det vil sige, at så kommer man altså op på 9 års fængsel.
Og hvis vi tager den rigtig alvorlige paragraf, hvor der er en strafferamme på 10 års fængsel, kan den altså forøges med 50 pct. og derfor komme op på 15 års fængsel.
Problemet er, at strafferammerne ikke bliver udnyttet.
Domstolene udnytter ikke strafferammerne, men ligger konsekvent og roder nede i den allerallerlaveste del af strafferammerne.
Skal man gøre noget ved det her, og det skal man, er det snarere normalstraffene, som man fra Folketingets side skal gå ind at regulere.
Der ser vi – og det er vi enige med forslagsstillerne i – i sager om grov vold straffe, som er meget, meget små, og som er helt ude af trit med befolkningens retsopfattelse.
Det er ikke, fordi jeg vil ødelægge nogens gode humør, men jeg vil alligevel gerne referere til et par domme, der er faldet de seneste par år.
Eksempelvis blev der ved Retten i Nykøbing Falster afsagt dom den 29. januar 2020.
Et offer var blevet slået bevidstløs, herefter var hænderne blevet bundet med strips.
Gerningsmanden havde så hældt benzin på offeret og sat ild til.
Offeret befandt sig 18 dage i koma, 3 måneder på hospital, har gennemgået adskillige operationer med henblik på at få flyttet hud, er under morfinbehandling, fingrene kan ikke bruges, ørerne blev klippet af på hospitalet, da de ikke stod til at redde, og offeret har natlige mareridt.
Der er en strafferamme på 10 år, og den idømte straf var 5 år og 6 måneder.
Selv en så grov sag som den bevæger sig kun lige lidt op over halvdelen af strafferammen.
Der er en anden sag fra Retten i Aalborg den 3. juli 2020.
En ekskæreste er blevet overfaldet og er ifølge lægerne i alvorlig livsfare.
Der er tildelt spark og slag mod hoved og krop.
Gerningsmanden har hevet kvinden i håret og slået kvindens hovede ind i en dørkarm og en toiletkumme og efterfølgende taget kvælertag med punktformede blødninger i øjnene til følge.
Her er en strafferamme på 6 år, og den idømte straf var 1 år og 3 måneder.
Så er der Retten i Odense 2019: Et tæskehold på fire personer iført masker og bevæbnet med baseballbat overfalder to arbejdende pædagoger på et bosted.
De bliver tildelt flere slag med baseballbattet og knytnæveslag på krop og hoved, og der var stolekast mod ofrene osv.
Strafferammen – for her var tale om grov vold i gentagelsestilfælde – var 9 år, og den idømte straf var for 3 af de tiltalte henholdsvis 6, ikke år, men måneder, 8 måneder og 18 måneder.
Og så er der en Østre Landsrets-dom fra den 11. januar 2023.
Et spædbarn på blot 6 uger blev udsat for grov vold og mishandling, slag på hoved og krop, klemning af brystkasse og bug, ruskevold, hårdhændet behandling, brud på 5-10 ribben, brud på venstre underarmsknogle, afrivning af ledkapslen i højre lårben og venstre underarm, blodansamling under den hårde hjernehinde, underhudsblødninger i pande, lænd og bug.
Strafferammen – fordi der her var tale om mishandling i gentagelsestilfælde, og her var der tale om tredje gang – var 15 års fængsel, og den idømte straf var 4 år og 5 måneder.
Det holder ingen steder.
Det er ganske enkelt uholdbart, og derfor ser vi fra Venstres side meget frem til den strafreform, som er indeholdt i regeringsgrundlaget.
Vi kan ikke bakke op om beslutningsforslaget, for det er ikke som sådan strafferammerne, der er problemet, og hvorfor det kun er i gentagelsestilfælde, Dansk Folkeparti vil have øget straffen, forstår vi heller ikke helt.
Men bare rolig, der kommer til at ske noget, og det kommer til at kunne mærkes.